Naš prěni pućowanski dźeń wjedźeše lětniki 8-1, 10-1 a 10-4 do čěskich Liberec, hdźež wopytachmy tak mjenowany IQ-Park.
Rano zahe jědźechmy z ćahom na dwórnišćo do Liberec. Po dołhej jězbje a pytanju poměrnje schowaneho twarjenja naš cil skónčnje docpěchmy. Běše to kompleks w znatym akwaparku “Babylon”. Tři hodźiny dołho sej na štyrjoch poschodach přirodowědne eksperimenty wobhladachmy a so sami wuspytachmy. Běchu tam na přikład špihelowy labyrint, rumnosće za eksperimentowanje, optiske mylenja, rum podnurjeneje Titanic, pisanske mašiny a wjele wjace. Šulerjo kaž tež wučerjo mějachu wulke wjeselo při rozdźělnych stacijach. Spěšnje so čas miny a zetkachmy so před twarjenjom k domojjězbje. Na dwórnišću móžachmy – kaž hižo cyły dźeń - naše znajomosće čěšćiny wuspytać a nałožować, jako sej něšto k jědźi a piću skazachmy. W ćahu smy hišće wjele wo eksperimentach rěčeli a so hižo na wopyt dalšeho muzeja z mjenom “IQ-landia” wjeselili..
Kaž je hižo wjacore lěta z wašnjom, su tež lětsa zaso šulerjo pjatych lětnikow zhromadny tydźeń w Njeswačanskej młodowni – w „Šuli w zelenym“ dožiwili. Zhromadnje ze swojimi rjadowniskimi wučerkami knjeni Bremowej, knjeni Kubicowej a knjeni Hiccynej su spisali małke dźiwadłowe hry, basnichu spěwy, paslichu rekwizity a wuknychu swoje teksty z hłowy.
Nimo pilneho dźěła pak běše tež zhromadna zabawa wažny wobstatk dnjow, wšako chcych so wšitcy mjezsobu lěpje zeznać. Na zahrodźe młodownje móžachu wosebje hólcy hromadźe ze studentami do syteje wole za bulom honić abo ze studentkami paslić a hry hrać. Wutoru popołdnju podachu so wšitcy zhromadnje na rjane pućowanje po blišej wokolinje a w nocy steješe potom nócne pućowanje, na kotrymž dyrbjachu šulerjo swoju zmužitosć dopokazać, na planje. Srjedu popołdnju wopytachu dwanatki – kmótřa pjateho lětnika - swojich mótkow a zabawjachu so z nimi kopańcu a bul přez sak hrajo hač do ćmičkanja.
Štwórtk wječor stupaše napjatosć. Starši, bratřa a sotry šulerjow běchu přijěli, zo bychu sej dźiwadłowe sceny, kiž běchu w tutych dnjach nastali, wobhladali. Mócny přiklesk přihladowarjow drje woznamjenješe, zo bě so dźěło wupłaćiło!
Na tutym městnje dźakujemy so cyle wutrobnje studentam Juliji Serbinec, Werónice Sćapanec, Julijani Rječkec, Christinje Šołćic, Maćijej Möllerej a Jurjej Bjeńšej , kiž su rjadowniske wučerki w tutych dnjach wulkotnje podpěrali..
1. Serbska kulturna brigada wobrubi swjatočnosć kładźenja kopolaka za serbsku Židowku Hanu Šěrcec w Hórkach. Nimale 250 ludźi, mjez nimi šulerjo Chrósćanskeje zakładneje, Worklečanskeje a Ralbičanskeje wyšeje šule kaž tež mnozy wobydlerjo z Hórkow, běchu swědkojo podawka. Gunter Demnig, wuměłc a iniciator kopolakow, wupraji respekt, zo bě zajim tak wulki..
Pjatk, dnja 29.08., powitachmy swjatočnje našich nowych šulerjow. Přejemy wšitkim wjele wjesela a wuspěcha při wuknjenju..
Předznamjenja 21. tradicionelneho koparskeho dwuboja mjez wučerjemi a maturantami běchu pola pedagogow wšitko druhe, hač optimalne. Wobaj škitarjej, šulski nawoda René Wjacławk a sportowy wučer Jan Hrjehor, falowaštaj a za Michała Eiselta bě partija po wosom mjeńšinach ke kóncej, dokelž so při zhibadle na prawej noze zrani. Tak zaskoči za njeho Uwe Barchmann, kotryž po přebytku w chorowni hišće fit njebě. Mustwo kompletowachu Konrad Lipič jako wrotar, Maćij Čižank a referendar Ludwig Eckert w škiče a Měrko Korjeńk w nadběhu.
Při tropiskich temperaturach nad 30°C njebě žadyn kolega za wuměnu. Na tamnej stronje dźesać agilnych, wysoko motiwowanych abiturientow, kotřiž běchu wot spočatka atletisce spěšniši a technisce lěpši. Tak běchu mnoho wrotow garantowane a z 9:2 zešlachći so lětušim maturantam druhe najwyše dobyće w stawiznach koparskich duelow na Serbskim gymnaziju. Hižo w druhej mjeńšinje we wrotach wučerjow zaklinka, jako Feliks Zahrodnik z Chrósćic při srjedźnej linije startowa a z něhdźe sydom metrow zadyri jeho mócna třělwa w klětce pedogogow..
Hdyž so šulske lěto nachila, hrajetej sportowej dwubojej mjez wučerjemi a so rozžohnowacymi abiturientami hižo lěta wažnu rólu. Je rjana tradicija na Serbskim gymnaziju, zo woni we volleyballu a w kopańcy hišće raz mocy měrja. Hrě při wysokim saku skóčištej so minjenu wutoru popołdnju při tropiskich temperaturach w sportowej hali Serbskeho šulskeho a zetkawanskeho centruma njerozsudnje. Wučerki přěhrachu z 0:3 a wučerjo přesadźichu so snadnje z 2:1. Volleyballistki woswjećichu z pjatym sportowym duelom małki jubilej. Prěnje rozestajenje žónskich wotměwa so hižo 20.junija 2005. Dotal je stajnje młódša generacija dobyła, čemuž tež lětsa tak bě. Z 25:19, 25:18 a 25:17 rozsudźichu abiturientki wšě tři sadźby za sebje. Partija pak njebě jednostronska. W prěnim a druhim přechodźe nawjedowachu maturantki jeno z 19:18 a 18:17. W tutym wokomiku běštaj wobaj fanowaj blokaj njesměrnje aktiwnaj. Wonaj postaraštaj so we wšitkich sadźbach wo dobru nahladu. Na kóncu falowaštej wučerkam/referendarkam trěbna koncentracija a tež tróšku zboža..
dale čitać: Duelaj při wysokim saku so njerozsudnje skónčili
szl_Latn szl_Latn szl_Latn szl_Latn ces_Latn szl_Latn ces_Latn ces_Latn szl_Latn szl_Latn szl_Latn slk_Latn